Predkladacia Správa

	Pohľadávky štátu sú špecifickým majetkom Slovenskej republiky a predstavujú významnú zložku tohto majetku. Pohľadávky štátu je možné rozdeliť do niekoľkých základných kategórií, a to

a)	pohľadávky z výberu daní a ciel,
b)	pohľadávky štátu vyplývajúce z medzinárodných dohôd a operácií,
c)	ostatné pohľadávky štátu.

Vzhľadom na skutočnosť, že správu a vymáhanie pohľadávok štátu z výberu daní a ciel alebo z činností súdov (vrátane súdnych poplatkov) upravujú osobitné predpisy, resp. pohľadávky štátu vyplývajúce z medzinárodných dohôd a operácií majú osobitný režim vymáhania, predmetom navrhovanej právnej úpravy je správa a vymáhanie ostatných pohľadávok štátu, a to
a)	zo zmlúv,
b)	zo správneho konania, 
c)	zo služobného, pracovného alebo obdobného pomeru,
d)	z náhrady škody, bezdôvodného obohatenia a pod.
Cieľom vlády Slovenskej republiky je postupné ozdravenie verejných financií, ktoré je spojené so znižovaním deficitu rozpočtu verejnej správy. Jednou z možností znižovania deficitu je konsolidácia pohľadávok štátu po lehote splatnosti, teda zvýšenie príjmov štátneho rozpočtu efektívnejšou správou pohľadávok štátu a úsporou prostriedkov štátneho rozpočtu pri nakladaní s týmto špecifickým majetkom štátu.

Základné problémy efektívnej správy pohľadávok štátu sú:

1. Nejednotnosť súčasného systému vymáhania pohľadávok štátu, ktorý spôsobuje roztrieštenosť veriteľského postavenia štátu v konaniach, ktorých predmetom je vymáhanie pohľadávok štátu (napr. konkurzné konanie, reštrukturalizácia, likvidácia), čím štát prichádza o značné finančné zdroje.

2. Pohľadávky štátu spravujú inštitúcie, ktoré na to nie sú primárne určené, čo má za následok často nedostatočnú starostlivosť o pohľadávky štátu a zanedbávanie povinností veriteľa z kapacitných dôvodov (napr. správa vysokého množstva pohľadávok štátu s drobnými zostatkami). 

3. Prístup správcov k vymáhaniu pohľadávok štátu, ktorí na rozdiel od súkromného sektora, nežiadajú od dlžníkov splatenie pohľadávok v súlade s pravidlami starostlivosti o pohľadávky, čo v mnohých prípadoch vedie až k ich premlčaniu.

Podľa Programového vyhlásenia vlády na roky 2012 – 2016 vláda vytvorí podmienky na zefektívnenie vymáhania pohľadávok štátu s cieľom ich jednotného a centrálneho vymáhania. Návrh zákona má za cieľ zvýšiť mieru úspešnosti uplatňovania a vymáhania pohľadávok vo vlastníctve Slovenskej republiky zjednotením postupov pri uplatňovaní a vymáhaní pohľadávok štátu osobitnou právnickou osobou so 100% majetkovou účasťou štátu. 

Na zefektívnenie stavu a urýchlenie vymáhania pohľadávok štátu sa navrhuje 

•	definovať povinnosti správcov pri vymáhaní pohľadávky štátu tak, aby sa pohľadávka nepremlčala, resp. nezaniklo právo na jej úspešné vymoženie,
•	na úrovni jednotlivých správcov viesť osobitnú evidenciu pohľadávok štátu po lehote ich splatnosti, 
•	zriadiť Centrálny register pohľadávok štátu po lehote splatnosti, v ktorom by správcovia zverejňovali dlžníkov s uvedením výšky pohľadávky štátu; tento register by bol verejne prístupný a spravovalo by ho MF SR.

Cieľom konsolidácie je najmä zefektívnenie správy pohľadávok štátu, t.j. jednotlivých krokov spojených s ich vymáhaním a uhrádzaním. V rámci konsolidácie pohľadávok štátu sa predpokladá zvýšenie príjmov štátneho rozpočtu účinnejším výberom štátnych príjmov z dôvodu kvalifikovaného postupu, resp. silnejšieho postavenia štátu ako veriteľa pri exekúcii alebo konkurze dlžníka.

V súlade s programovým vyhlásením vlády by úlohu konsolidácie pohľadávok štátu mala plniť právnická osoba so 100% majetkovou účasťou štátu, v ktorej by sa malo koncentrovať vymáhanie pohľadávok štátu po lehote splatnosti. Ak by dlžník pohľadávku štátu dobrovoľne nezaplatil, tento špecializovaný subjekt by vymáhal pohľadávky štátu v exekučnom konaní. Ak by neexistoval exekučný titul, špecializovaný subjekt by bol oprávnený uplatňovať pohľadávky pred súdmi a inými orgánmi (na zabezpečenie exekučného titulu).

Konsolidácia pohľadávok verejného sektora, ktoré je založené na koncepcii centralizovaného vymáhania týchto pohľadávok prostredníctvom jednej, na tento účel založenej inštitúcie, nie je v rámci Slovenskej republiky novým javom. Pilotným modelom bolo postúpenie pohľadávok Daňového riaditeľstva a Colného riaditeľstva na právnickú osobu so 100% majetkovou účasťou štátu. Aj podľa súčasného právneho stavu je možné postupovať niektoré pohľadávky štátu, napr. pohľadávky štátu z priestupkového konania alebo pohľadávky štátu, ktorých vymáhanie vlastnými prostriedkami správcu je neúčinné. Aj v týchto prípadoch môže správca postúpiť pohľadávku štátu len na právnickú osobu so 100% majetkovou účasťou štátu.

V ďalšej fáze je možné uvažovať s vytvorením jedného (všeobecného) subjektu, ktorý by vymáhal všetky pohľadávky štátu, vrátane pohľadávok štátu, ktoré v súčasnosti vymáhajú iné orgány (napr. daňové pohľadávky, súdne pohľadávky). Takisto je možné tento subjekt zákonom poveriť aj vymáhaním iných pohľadávok verejnej správy, napr. zo sociálneho alebo zdravotného poistenia. Súčasťou UNITAS II - Koncepcie reformy daňovej a colnej správy je aj koncepcia jednotného vymáhania pohľadávok z výberu daní, ciel a poistných odvodov. V rámci tohto projektu sa uvažuje so zjednotením vymáhania pohľadávok štátu z výberu daní a ciel s pohľadávkami z poistných odvodov, keďže ide o pohľadávky verejného sektora. Tým by súčasný model nadviazal na pripravovanú koncepciu jednotného výberu daní a poistného.

Dopady návrhu zákona na rozpočet verejnej správy, na podnikateľské prostredie, na sociálne prostredie, vplyv na životné prostredie a vplyv na informatizáciu spoločnosti sú uvedené v doložke vybraných vplyvov. Návrh zákona nie je predmetom vnútrokomunitárneho pripomienkového konania. Návrh zákona sa predkladá s rozporom, ktorý sa týka zásadných pripomienok uplatnených Ministerstvom vnútra Slovenskej republiky. Rozpor sa nepodarilo odstrániť ani na úrovni príslušných ministrov.
 
Navrhovaná právna úprava je v súlade s Ústavou Slovenskej republiky, s právnym poriadkom Slovenskej republiky a s medzinárodnými zmluvami, ktorými je Slovenská republika viazaná a právnymi predpismi Európskej únie.